Lětuša dowolowa sezona so tež w Hornjej Łužicy nachila. Ludźo wužiwaja tuchwilne rjane babylěćo tuž předewšěm za kolesowanje. Kónc oktobra chce ADAC konkretne ličby wo dowolowych cilach 2018 předpołožić.
Budyšin (SN/mwe). Falk Forhoff z markeketinga a zjawnostneho dźěła Powšitkowneho němskeho awtomobiloweho kluba (ADAC) Sakskeje na naprašowanje Serbskich Nowin zdźěli, „zo je tež lětsa w lětnich prózdninach najwjace ludźi doma wostało“. To rěka, zo njejsu sobudźěłaćerjo ADAC tež w běrowje na Budyskej Kamjentnej při pućowanskich cilach „hłownych dowolowych pućowanjow“ 2018 žanu změnu trenda zwěsćili. Němska je mjez pućowanskimi krajemi z 31 procentami jasny načolnik. Tuž tež regionalne turistiske cile kaž Małowjelkowski prazwěrjenc abo domjace kupjele na prěnim městnje steja. „Slěduje Španiska z dwanaće před Italskej z dźewjeć procentami“, Forhoff rozłožuje. „Srjedźomórski kraj registruje minus 1,2 procentow, mjeztym zo je Chorwatska lětsa 1,2 procentaj wjace turistow přiwabiła.“
pol_Latn szl_Latn